Robert Duncan McNeill
Robert Duncan McNeill (* 9. November 1964 in Raleigh, North Carolina) is en US-amerikaanschen Schauspeler, Speelbaas un Filmproduzent. In Düütschland is he vör allen wegen sien Rull as Lt. Tom Paris ut de Feernsehreeg Star Trek: Voyager bekannt.

Leven un Wark 
McNeill is in Atlanta, de Hööftstadt vun den Bundsstaat Georgia opwossen un hett sien Schauspelerloopbahn mit öörtliche un regionale Filmprodukschonen anfungen. As he de Highschool achter sik harr, is he na New York City togen, üm dor an de bekannten Juilliard School de Schauspeleree un dat Dansen to lehren. Kort later hett he en Gastrull in de Duerreeg All My Children kregen. Bito speel he in verschedene Produkschonen mit. 1986 is he ut de Reeg utstegen un güng denn mit Stephen Sondheim sien Musical Into the Woods op Tour.

En Tiet lang harr he Gastrullen in verschedene Feernsehregen, vördem he denn 1995 bit 2001 en vun de fasten Rullen in de Star-Trek-Reeg Voyager kregen hett. Wiel disse Tiet weer he ok Speelbaas bi de een oder annere Episood vun de Reeg. Achterran harr he ok de Regie bi annere Feernsehregen. He hett jümmer noch Gastrullen annahmen, sik aver vör allen op de Arbeit as Speelbaas kunzentreert. Siet 2007 weer he bi de Feernsehreeg Chuck Speelbaas un ok Produzent.

McNeill is siet 1988 verheiraat un hett dree Kinner.

Filmografie (Utwahl)

Utteken 
McNeill weer bit hüüt (Stand: Januar 2013) tweemol för sien Arbeiten för Priesen vörslahn. Uttekent weer he mit een dorvun: 1999 is he mit den Short Film Award vun’t New York International Independent Film & Video Festival ehrt worrn för den Film The Battery.

Weblenken 

 
 Offizielle Websteed (engelsch)

Schauspeler
Speelbaas
Filmproduzent
Börger von de USA
Mann
Boren 1964